《三宝赞其二·法宝》
宋代·释重顯

后得智生功德聚，大悲留演润禽鱼。
贯花虽自科千品，标月还归理一如。
过量劫应期广布，刹那心合未忘书。
四衢道内抛红焰，五欲波中绽白蕖。
排斥众魔登寿域，引携诸子上安车。
义天星象荧荧也，辞海波澜浩浩欤。
违背此恩难拯拔，遭逢末世岂踌躇。
闻来半偈须相学，惜去全身莫共居。
飞辩恨曾亏激问，颐幽欣且免长嘘。
生生顶奉辉心镜，廓照尘劳信有馀。